b'\n_START_ARTICLE_\nPaolo Soleri\n_START_PARAGRAPH_\nPaolo Soleri (21. juuni 1919 Torino \xe2\x80\x93 9. aprill 2013 Paradise Valley) oli itaalia arhitekt, skulptor ja keraamik._NEWLINE_Paolo Soleri perekond p\xc3\xb5genes 1933. aastal fa\xc5\xa1ismi eest Prantsusmaale Grenoble\'isse. Hiljem p\xc3\xb6\xc3\xb6rduti kodumaale tagasi.\n_START_SECTION_\n\xc3\x95pingud ja karj\xc3\xa4\xc3\xa4ri algus\n_START_PARAGRAPH_\nPaolo Soleri l\xc3\xb5petas 1946. aastal Torino tehnika\xc3\xbclikooli arhitektina ja omandas doktorikraadi. Seej\xc3\xa4rel \xc3\xb5ppis ta poolteist aastat Ameerika \xc3\x9chendriikides Frank Lloyd Wrighti k\xc3\xa4e all tema Arizona k\xc3\xb5rbes asuvas talvekodus ja ateljeekoolis Taliesin West ning Wisconsinis asuvas ateljees Taliesin. Sel perioodil projekteeris ta rahvusvahelist t\xc3\xa4helepanu \xc3\xa4ratanud silla, mille projekti hoitakse New Yorgi moodsa kunsti muuseumis._NEWLINE_Aastal 1950 p\xc3\xb6\xc3\xb6rdus Soleri Itaaliasse tagasi ja sai tellimuse projekteerida Napoli l\xc3\xa4hedale Vietrisse Solimene keraamikatehas. Tehas on k\xc3\xbcll praeguseks suletud ja arvatud Itaalia arhitektuurim\xc3\xa4lestiste hulka, kuid t\xc3\xa4nu sellele \xc3\xb5ppis ta keraamikat l\xc3\xa4hemalt tundma ja asus hiljem ka ise sellega tegelema. Tema valmistatud keraamilised ja pronksist tuulekellad said hiljem v\xc3\xa4ga tuntuks ning nende abil teenis ta 40 aasta jooksul raha oma projektide teostamiseks.\n_START_SECTION_\nTegevus Ameerika \xc3\x9chendriikides\n_START_PARAGRAPH_\nAastal 1956 asus ta koos abikaasa ja kahe t\xc3\xbctrega elama Arizonasse Scottsdale\'i. Koos p\xc3\xbchendusid nad uudsete lahenduste leidmisele linnaplaneerimises ja asutasid haridusliku eesm\xc3\xa4rgiga Cosanti sihtasutuse. Paolo Soleri sai palju m\xc3\xb5jutusi Pierre Teilhard de Chardinilt._NEWLINE_Paolo Soleri pidas muu hulgas loenguid Arizona osariigi \xc3\xbclikoolis. Ta oli Lindisfarne\'i \xc3\xbchingu liige._NEWLINE_Washington Corcorani muuseumi 1970. aastal korraldatud n\xc3\xa4itus "The Architectural Visions of Paolo Soleri" \xc3\xa4ratas elavat t\xc3\xa4helepanu. N\xc3\xa4itus k\xc3\xa4is ka ringreisil m\xc3\xb6\xc3\xb6da USAd ja Kanadat._NEWLINE_Paolo Soleri oli \xc3\xbcks peaesinejaid \xc3\x9cRO 1976. aastal Vancouveris peetud linnaplaneerimise konverentsil "UN Habitat I"._NEWLINE_Tema tuntumate t\xc3\xb6\xc3\xb6de hulgas on kuppelmaja Cave Creekis, Glendale\'i kolled\xc5\xbeiteater, Arizona \xc3\xbclikooli meditsiinikolled\xc5\xbei kabel, Scottsdale\'i jalak\xc3\xa4ijate sild._NEWLINE_Ta tegutses aktiivselt mitmes vallas veel 92-aastasena._NEWLINE_Soleri kodumaja ja ateljee Cosanti Arizonas on avatud k\xc3\xbclastajatele. See on nimetatud Arizona kultuurim\xc3\xa4lestiseks.\n_START_SECTION_\nArcosanti\n_START_PARAGRAPH_\nSoleri sai tuntuks eelk\xc3\xb5ige Arcosanti linna rajamisega. Aastal 1970 hakati Arizona k\xc3\xb5rbe umbes 110 km Phoenixist p\xc3\xb5hja poole rajama uut eksperimentaalset linna, mille ehitamine ikka veel kestab. Soleri p\xc3\xbc\xc3\xbcdis rakendada \xc3\xb6koloogiliselt j\xc3\xa4tkusuutlikke arhitektuuriv\xc3\xb5tteid ja t\xc3\xb6\xc3\xb6tas v\xc3\xa4lja arhitektuuri ja \xc3\xb6koloogiat \xc3\xbchendava arkoloogia. Sellest l\xc3\xa4htudes asutigi uut linna ehitama. Linn planeeriti 5000 elanikule. Eesm\xc3\xa4rk oli ehitada v\xc3\xb5imalikult tihedalt, et s\xc3\xa4ilitada kogukond ja l\xc3\xa4hedane kontakt inimeste vahel; pakkuda samaaegselt ligip\xc3\xa4\xc3\xa4su nii linnalikule infrastruktuurile kui ka metsikule loodusele, ja teha seda v\xc3\xb5imalikult v\xc3\xa4he keskkonda koormaval viisil. Ehitusel on rohkem kui 40 aasta jooksul osalenud \xc3\xbcle 6000 inimese. Asulas elab 50\xe2\x80\x93150 inimest ning sellest on saanud eelk\xc3\xb5ige koolituskeskus ja turismiatraktsioon. Esialgselt kavandatust on valminud vaid murdosa._NEWLINE_Arcosantis korraldatakse koolitusi, kus tutvustatakse Soleri linnaplaneerimise p\xc3\xb5him\xc3\xb5tteid ning \xc3\xb5petatakse muu hulgas mitmesuguseid p\xc3\xb5lluharimis- ja ehitusv\xc3\xb5tteid. Paolo Soleri kasutas v\xc3\xa4ga palju pinnasevalu, mille puhul valatakse betoon pinnasematerjalidest kujundatud vormi.\n_START_SECTION_\nSanta Fe amfiteater\n_START_PARAGRAPH_\nAastal 1966 hakkas Soleri ehitama amfiteatrit Santa Fe indiaanlaste kooli juurde. Teatris korraldati \xc3\xbcritusi aga v\xc3\xa4ga harva ja selle \xc3\xbclalpidamine oli kallis. Et amfiteater kuulus indiaani h\xc3\xb5imudele, ei saanud seda ka m\xc3\xa4lestisena kaitse alla v\xc3\xb5tta. Rahva protestidest hoolimata otsustas kool 2010. aastal amfiteatri lammutada.\n_START_SECTION_\nTunnustused\n_START_PARAGRAPH_\nPaolo Soleri nimetati mitme \xc3\xbclikooli audoktoriks. Ta p\xc3\xa4lvis 1963. aastal AIA kuldmedali, 1981. aastal Bulgaaria rahvusvahelise arhitektuuriakadeemia biennaali kuldmedali, 1984. aastal Pariisi arhitektuuriakadeemia h\xc3\xb5bemedali, 1996. aastal Briti Arhitektide Kuningliku Instituudi auliikme nimetuse, 2000. aastal Veneetsia arhitektuuribiennaali elut\xc3\xb6\xc3\xb6auhinna, 2006. aastal Cooperi-Hewitti disainiauhinna elut\xc3\xb6\xc3\xb6 eest.\n_START_SECTION_\nM\xc3\xa4lestuse j\xc3\xa4\xc3\xa4dvustamine\n_START_PARAGRAPH_\nAastal 2013 valmis Paolo Soleri elu kajastav film "The Vision of Paolo Soleri: Prophet in the Desert".'